**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL PRITARIMO DALYVAUTI „TŪKSTANTMEČIO MOKYKLŲ“ PROGRAMOJE PARTNERIO TEISĖMIS“**

**PROJEKTO**

**1. Projekto rengimą paskatinusios priežastys.** Šis sprendimo projektas parengtas dėl Klaipėdos miesto savivaldybės (toliau – Savivaldybė) dalyvavimo partnerio teisėmis Plėtros programos, patvirtintos Lietuvos Respublikos Vyriausybės 2021 m. gruodžio 1 d. nutarimu Nr. 1016, pažangos priemonės Nr. 12-003-03-01-01 „Tūkstantmečio mokyklų“ programoje (toliau – Programa), patvirtintoje Lietuvos Respublikos švietimo, mokslo ir sporto ministro 2022 m. sausio 31 d. įsakymu Nr. V-137. Programos tikslas – iki 2030 metų kiekvienoje Lietuvos savivaldybėje sukurti integralias, optimalias ir kokybiškas ugdymo(si) sąlygas mokinių pasiekimų atotrūkiams mažinti. Programa įgyvendinama dviem etapais. Programos I etapo pirmojo srauto pradžia – 2022 vasario 1 d. Programa įgyvendinama savivaldybių lygmeniu, kiekvienai Programoje dalyvaujančiai savivaldybei atlikus esamos švietimo sistemos būklės ir kaitos analizę bei parengus Pažangos planą, kuriam įgyvendinti Savivaldybei, priklausomai nuo mokinių skaičiaus, bus skiriamas finansavimas. Klaipėdos miesto savivaldybės bendrojo ugdymo mokyklose, 2021 m. rugsėjo 1 d. duomenimis, iš viso mokosi 20939 mokiniai (iš jų savivaldybės pavaldumo mokyklose – 19658 mokiniai), todėl Savivaldybei gali būti skirta suma – 10 500 000,00 eurų. Programos siekiamas rezultatas – kiekvienam besimokančiajam sukurtos lygiavertės ir šiuolaikiškos kokybiško ugdymo(si) sąlygos, lemiančios geresnius mokinių pasiekimus ir mažesnius pasiekimų atotrūkius tarp mokyklų ir savivaldybių.

**2. Parengto projekto tikslai ir uždaviniai.** Tikslas – pateikti reikiamus dokumentus, numatytus Kvietime savivaldybėms dalyvauti kaip partnerėms „Tūkstantmečio mokyklų I“ projekte. Uždaviniai: 1) sudaryti galimybes Savivaldybei gauti Programos lėšas; 2) įgalioti Savivaldybės administracijos direktorių pasirašyti dokumentus, susijusius su Programos įgyvendinimu.

**3. Kaip šiuo metu yra teisiškai reglamentuojami projekte aptarti klausimai.**

Šiuo metu aptarti klausimai nėra reglamentuoti, kadangi „Tūkstantmečio mokyklų“ programa pradedama vykdyti nuo 2022 m.

**4. Kokios numatomos naujos teisinio reglamentavimo nuostatos ir kokių rezultatų laukiama.**

Programos lėšos galės būti naudojamos naujai infrastruktūrai kurti, turimai infrastruktūrai įveiklinti, gerinti bei plėsti (sporto aikštynai, bibliotekos, laboratorijos, mokomieji kabinetai, koridoriai, individualaus mokymosi ir poilsio erdvės, mokyklos prieigos, naujų mokyklų statyba ir pan.); remonto darbams atlikti; mokymo priemonėms bei ugdymo(si) procese reikalingai įrangai įsigyti; esamų mokyklų vadovų ir pedagoginių darbuotojų kompetencijoms tobulinti per praktiką (seminarai, kursai, stažuotės, mentoriavimas, šešėliavimas ir kt.); savivaldybės mokykloms pasidalinti patirtimi, bendriems edukaciniams renginiams organizuoti ir pan.; mokyklos lygmeniu įtraukiajam, kultūriniam, STEAM ugdymui stiprinti, lyderystei visais lygmenimis skatinti.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.** Galimos neigiamos pasekmės: 1) Savivaldybei pakeitus sprendimus, lėmusius finansavimo skyrimą Programos lėšomis, finansavimas gali būti nutraukiamas, o pradėtų veiklų įgyvendinimas baigiamas Savivaldybės lėšomis; 2) nepasiekus savivaldybei privalomų Programos ir (ar) savivaldybės pasirinktų pažangos pasirenkamųjų rodiklių reikšmių, numatytų Pažangos plane ir jungtinės veiklos sutartyje, galutinis Savivaldybei skirtas finansavimas proporcingai nepasiektoms rodiklių reikšmėms gali būti mažinamas ne daugiau kaip 10 procentų. Kad būtų išvengta šių pasekmių, bus nuolat stebima ir atsiskaitoma, kaip yra vykdomi jungtinės veiklos sutartyje ir kituose Programos dokumentuose numatyti įsipareigojimai.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.** Šiam sprendimui įgyvendinti bus reikalingas Pažangos planas, kurį iki 2022 m. birželio 30 d. parengs Savivaldybė kartu su paskirtu ekspertu. Bus pasirašyta preliminari jungtinės veiklos sutartis, kuri su Programos projekto įgyvendinimo planu (Paraiška) bus pateikta administruojančiai institucijai. Šiai priėmus sprendimą dėl Paraiškos tinkamumo ir pasirašius sutartį su Vykdytoju, bus patikslinama jungtinės veiklos sutartis su Savivaldybe, nustatant galutinę finansavimo sumą ir kitus įsipareigojimus.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Savivaldybės lėšos Pažangos plane numatytoms investicijoms įgyvendinti nereikalingos. Biudžeto lėšos (apie 6 tūkst. eurų) gali būti reikalingos eksperto, padėsiančio rengti Pažangos planą, paslaugoms pirkti. Programa finansuojama iš Europos Sąjungos struktūrinių fondų lėšų.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Rengiant sprendimo projektą konsultuotasi su Savivaldybės administracijos vadovais ir atsakingais Lietuvos Respublikos švietimo, mokslo ir sporto ministerijos specialistais.

**9. Sprendimo projekto autorius ar autorių grupė, sprendimo projekto iniciatoriai.** Šį sprendimo projektą inicijavo Savivaldybės administracija, parengė Švietimo skyrius.

**10. Kiti reikalingi pagrindimai ir paaiškinimai.** Nėra

PRIDEDAMA: Teisės aktų, nurodytų sprendimo projekto įžangoje, išrašas, 1 lapas.

Švietimo skyriaus vedėja Laima Prižgintienė